Vragmotors aan die brand gesteek tydens plastiekstaking(Foto verskaf) Vier vragmotors is in Kempton Park aan die brand gesteek en ses motors is beskadig ná ŉ aanval, vermoedelik deur stakende werknemers in die plastiekbedryf. William Ntladi, woordvoerder van die Ekurhuleni-nooddienste, het gesê die voorval het in Staalweg in Spartan, Kempton Park plaasgevind. “Brandbestryders is omstreeks 12:00 na die toneel ontbied. Die aanvanklike oproep was dat een vragmotor aan die brand gesteek is, maar met hul aankoms by die toneel het vier vragmotors in ligte laaie gestaan. Hulle het dadelik bykomende hulp ontbied en brandbestryders van Boksburg, Bedfordview en Commercia was gou op die toneel met ekstra hulpbronne,” het Ntladi bygevoeg. Die brand is geblus en verdere skade is verhoed aan ander voertuie wat daar naby geparkeer was. “Twee vragmotorbestuurders is beseer en na die Arwyp-hospitaal in Kempton Park geneem. Hulle is in ŉ stabiele toestand.” Ntladi het gesê die betrokke owerhede was op die toneel en stel verder ondersoek in.